આ દ્રશ્ય આરાધનાને ખૂબ ગમતું. વહેલી-મોડી જ્યારે ઊઠે, જલ્દી નીકળી જવું હોય તો ય કોફી તો બાલ્કનીમાં જ પીવાની. દાદાજીને કહેતી, ‘આઈ એમ ડેટીંગ ધ સી. અમારી સવારે ફીસ્ક્ડ એપોઈન્ટમેન્ટ…’ આજે સવારે મોડી ઊઠી હતી. વહેલી સવારે ચાલવા ગયેલા દાદાજીને પાછા ફરવાનો સમય થઈ ગયો હતો. આરતી એમના માટે સંતરાનો રસ કાઢી રહી હતી અને આમ્લેટની તૈયારી કરી રાખી હતી. કોફી પૂરી કરી આરાધના નાસ્તા માટે પ્લેટ ગોઠવવા લાગી. ગ્લાસ મૂકતાં પ્રશ્ન યાદ આવી ગયો,‘મમ્મી, તેં જવાબ ન આપ્યો.’‘પણ શેનો ?’‘તેં સાંભળ્યું જ નહીં ? તું પણ !’આરતી ગરમ ઉપમા બાઉલમાં કાઢીને ટેબલમેટ પર ગોઠવી. જલ્દી ચમચીઓ પ્લેટની બાજુમાં મૂકી.‘તું જુએ છે ને બ્રેકફાસ્ટની ધમાલ. તારા દાદાજીનો ફોન આવી ગયો. ક્લબ પરથી નીકળી ગયા છે. બસ આવતા જ હશે. એમને પૂછજે તારો પ્રશ્ન. તને ખબર છે ને એમની પાસે બધા પ્રશ્નોનાં જવાબ હોય છે.’